Folketing
2001-04-25

Der er én væsentlig ting, som hr. Kristian Thulesen Dahl fuldstændig overser. Det er, at uanset EU, uanset Schengenaftale, uanset samarbejde på flygtninge/indvandrerområdet, så er der et globalt problem, der medfører, at der er mange flygtninge og folk, der forlader deres land som udvandrere. Og det, vi egentlig opnår ved et samarbejde, er i virkeligheden, at vi i fællesskab bliver bedre til at kunne håndtere, hvordan vi vil klare den opgave. Og så bliver jeg nødsaget til at sige til hr. Kristian Thulesen Dahl: Vi tager sandelig også stilling fra sag til sag, fra forslag til forslag. Pointet er bare, at for de 14 andre lande er det her fuldstændig sammenhængende, samtlige de forslag, de stiller. Og da vi er afhængige af, at de skal sige ja til, at vi gerne må være med, så er det faktisk også dem, der langt hen ad vejen bestemmer, om vi må vælge fra, vælge til, eller hvad vi må. Og der skal vi prøve at slås, så langt vi kan, for den indflydelse, vi kan få for danske interesser, med de begrænsninger, vi har.